khistorydata/jeongjo-sjw-relations huggingface dataset:
정조 13년
金思穆以備邊司言啓曰卽見前持平朴思機上疏則以爲近來士習不古科弊轉滋若論其槪則士子之不讀書一也試官之取早呈二也場屋之雜亂三也有勢者借述四也立考講法以勸其讀書設面試規以禁其借述定呈券時以防其早呈著爲令式續之通編永久遵行爲辭而批旨有令廟堂敷奏之命矣目今痼弊科場最甚臺疏所論切中時病其目雖云四條其源實是一串躁進之風競而借述之弊作焉倖占之計勝而早呈之弊繼焉旣借述矣又早呈矣紛挐蹂躪之患特其次第件事而究其本則皆由於不讀書之致也考講面試之規亦曾乍行而旋停到今復設雖難遽議而若其早呈之習尤係當禁之先人之才思淹速不同不必責篇篇而刻燭人人而倚馬也在前大比之試前列嵬選多在擧燭之後今則卯辰纔交券軸已堆或草草成章而不盡其才者有之或僅僅完篇而不成文理者有之每一榜出嗤笑居多此段矯救專在考官若於開場之日先定捧券之時分明曉告俾毋敢冒呈於限前而如有不遵時限者直以落幅施行則不過一二科可期永祛而丕變每於科試以此嚴明申飭何如傳曰近日科場書題不書時限乎此規若遵行則更定捧券時刻事近架疊早呈之矯弊惟在考官之取捨與否自本司試場臨時嚴飭試所可也
정조 13년
金思穆以備邊司言啓曰前郡守李胤馥上疏批旨有令廟堂稟處之命矣取見其疏本則其所論說凡爲七條其一箕聖之墓置官守護享用太牢事也箕子東來啓佑我後人凡民有生無不服其化而被其敎雖孩提之童皆知父師之宗仰則今於崇報之論豈敢容異見而殿有守直裔孫爲官則咫尺墓所何必別置時薦芬苾儀物孔蠲則牢享大小無足加損從前未遑之典不必追擧於今日此則置之其一築城於嘉山曉星嶺而使戶曹及本道營邑覓助物力事也地理險阻誠如其言則設置關防似爲控禦之策而兵營五百兩備置之說雖未知果有是事經費之捐出取用實是行本不得之事此則置之其一靑石洞築城事也此地之合設關防論其形便似或有見而自經丙丁以來迄今數百載之間有智慮多謀略之人過此者何限而尙未有築斯之擧則到今鳩財役民非但有時詘擧羸之歎論以大體實有隨矢立的之嫌此則置之其一龍川府西南數十里築堤蒙利事也沃土曠廢誠如疏辭則築垌移民許其畊食揆以公私俱涉便宜而近來人齒寔繁生理極艱毋論山野擧皆起墾則獨此數十里可食之土至今空棄必有委折分付本道道臣詳探虛實論理狀聞後更爲稟處其一昌洲鎭爲北寇要衝之地或移設兵營或別置營將事也嶺勢之底殘道里之平曠未知果如言者之言而兵閫移設旣涉重大營將別置亦係創始恐不可容易擧論此則置之其一東林城依前置中軍事也旣罷中軍設置別將者當初變通必有所以則差遣之時不以老鍊解務之人輒送幼少昧事之類者果如疏辭則誠甚疎虞而今因別將之不擇更議中軍之復置未免過當此則嚴飭該閫差遣之際不拘年記之老少必擇才具之可堪城堞修築樹木長養等節俾盡其方期有實效似合事宜其一安興鎭爲中險洋稅船過此多致臭載復置僉使專管指路事也罷僉使屬水營未知得失之如何其所變通專爲海防今以稅船臭載復置鎭將則官方沿革實涉顚倒稅船過去時定送將吏瞭望指導雖屬本邑水使之任專管海路則臨急相救敢曰不知此後漕稅船過去之時或有意外之患毋委處遠之本官劃卽出力拯救永爲定式施行似爲矯救之道以此分付該道水使處何如傳曰允第二條問于兵營稟處可也
정조 13년
金思穆以備邊司言啓曰前因右通禮禹禎圭疏陳冊子萊府庖監運監矯弊之策論理狀聞後稟處之意覆啓分付矣卽見慶尙前監司金光默狀啓則以爲該府庖子監間因釐革泮人替當已過七年則今無可論運監輩之藉口雖在於濫捧而釜倉捧留典守之際渠輩之弄奸成逋難保必無今不察飭於此而遽以三年耗條之特恩權許者欲爲定式則不但分留推移之爲重難實是來頭難繼之道自今爲始出庫與入給時自本府另擇親裨眼同詳察滲漏及鼠縮實數明知幾許然後更議其充給之道恐合事宜請令廟堂稟處東萊前府使李敬一狀啓則以爲庖子任泮人當之救弊一款今無可論運米監官則甲乙丙三年條特蒙曠絶之恩至有補縮米劃給之擧已以本府儲置米推移充給而丁未條公作米幾盡入給戊申條今方入給而縮米千餘石勢當徵出於當該運監懲族之際邊民繹騷之弊誠爲矜憫一依甲乙丙三年條運監例加分取耗每年劃給事永爲定式施行恐合事宜請令廟堂稟處矣萊府弊瘼矯救之道向因下敎自本司往復該道監司及府使處使之逐條論報而營將救弊之報姑未上來待其報來更爲從長稟處何如傳曰允
정조 13년
金思穆以備邊司言啓曰卽見全羅前監司徐龍輔狀啓則枚擧右水使李文喆牒呈以爲法聖鎭戰船新造當次而右沿松田船材絶乏無處入造顧其勢不得不就有松處推移許斫而松禁事目內戰船材木毋得越境許斫如有不得已取用之事則具由狀聞待回下施行該鎭戰船依漕船例許令入造於左水營所管松田事請令廟堂稟旨分付矣船材之越境許斫雖有禁令而未長養前具由狀聞待回下取用於他水營所管旣載松禁事目依事目許施而風落松參互區劃本營所管松田此後播種長養等節着意擧行俾有實效之意一體嚴飭何如傳曰允
정조 13년
金思穆以備邊司言啓曰頃因前統制使李漢豐狀啓湖南六邑及所屬各鎭通運事統穀十一萬石換置沿邑事關問道臣後稟旨之意覆奏分付矣卽見前全羅監司徐龍輔狀啓則以爲昨年許運邑外海南以東珍島等十六邑鎭驛距蟾津近爲五六百里遠過千餘里沿民旣困於覓船又疲於出浦而末乃縮穀船價浮費船糧無不竝徵於民以昨年已試處觀之則或三十里出浦徵發數面之民或二千石裝出分徵二包之穀每石添入至爲一斗近地如此則遠地可想且以穀物互換言之海南以東十六邑鎭驛及光陽以下十二邑鎭所在各衙門穀不過二十餘萬石而其中船米船儲置元軍餉等米殆居其半今若以統穀十一萬石互換移錄則沿邊之穀盡歸統穀設有設賑或移轉之擧不可着手目下設始雖似文簿上去來日後痼弊將至通一道繹騷遽然更張實非慮遠之道令廟堂稟旨分付矣統穀船運之弊前而有李成中之書啓後而有徐有隣之狀聞廟堂於此非不詳悉而昨年之特許五邑船運蓋急於救統營難支之弊也五邑旣許則若干邑加定似無不可而前道臣若是牢塞未知有別般難處之端而揆以事面有欠共濟之義故頃以雖數三邑更爲商量登聞之意筵達行會舊伯雖已遞歸新伯自當陳聞待其來到從後稟處穀簿換錄事纔已三萬石爲先擧行之意出擧條申飭姑不必更事措處置之何如傳曰允統營事勢不可不念餉穀所關亦係至重而湖南之民弊誠如狀辭則不可不爛加斟量處之至於完伯惟以防啓爲事殊非共濟之義此意亦爲申飭可也
정조 13년
金思穆以備邊司言啓曰卽見慶尙左水使李鴻運狀啓則以爲今番漂倭船多大浦則不爲領曳只送哨探者已極駭然而去留之報亦爲稽傳搜拯之由不爲報來尤涉稽忽西平浦則哨探逢曳形止不能登時馳報倭屍搜訪亦無提報而泛稱略干名渰死者極爲矇然多大浦僉使徐有龍西平浦萬戶李朝漢等罪狀請令廟堂稟處矣兩鎭將罪狀因東萊府使狀啓自該府今方拿問此狀啓置之何如傳曰允
정조 13년
金思穆以備邊司言啓曰卽見慶尙前左水使南志默狀啓則以爲迎日密陽梁山三邑封山失火處詳細摘奸則迎日陳田山火枯中小松合爲五百九十五株稚松枯損爲一千五十七株密陽古曳山火枯中小松合爲一百十二株稚毛松枯損數甚夥然梁山內浦山火枯中小松合爲四百八十六株稚毛松枯損其數夥多出火根因各該地方官處嚴飭査得火枯松依法典生松例禁伐之意亦爲分付松田失火監官山直重棍守令勿罷旣有事目該守令論罪一款不敢擧論請令廟堂稟處矣失火地方官勿罷旣有事目論罪一款今無可論而近來松田失火專由於奸民之故放則根因之未卽鉤得者揆以松政極爲疎虞該帥臣推考何如傳曰允
정조 13년
金思穆以備邊司言啓曰前因部將金益喆所懷島中平役廳及四苦役之弊往復該牧論理狀聞後稟處之意覆啓分付矣卽見全羅前監司沈頤之狀啓則枚擧濟州前牧使李命俊牒報以爲本州四役之苦實爲島民之弊而當初平役之設廳專爲四役之例下行之已久則今以募民收米謂之偏苦乃有革罷之議而四般苦役俱是不可一日無者則革罷之後其將歸屬何處乎顧今矯救之策莫若仍其舊貫減其冗食隨其苦歇務歸節約而就其收米言之一民之當納十斗初已過重依癸未例減定八斗春秋分捧以爲息肩之道以例下言之牧子鮑作之前後添給轉至二十二斗視他軍保之例則濫矣依辛丑以前例以十六斗減數上下山馬牧子爲役稍歇而以四斗轉爲十四斗者亦涉冗費減其六斗定以八斗牛島牧子均是一般牧子四斗給料旣在年久則到今永減實爲可矜仍前置之畓漢遺軍自是辛丑創始給料者爲役不至四苦之比就其公下中稍濫處斟酌損益從便助給則亦無向隅之嘆軍丁代頉之規役米出納之節專在該牧禁飭操切俾有實效則庶可爲一分救弊之道而海島事情終難瞭然更問該牧永爲定式實合事宜竝請令廟堂稟處矣海外事情雖難遙度今以金益喆所懷參互道守臣之所論則庶可領略其一二蓋本島無公用劃給如陸邑儲置之例故諸般公下責出於民役初則收布以用往在戊午以其有弊罷收布而創收米此所以爲平役廳而成節目啓下者也所謂四苦役本是渠輩身役而爲役最苦故吏輩之欲免者納米於官永作遊民此爲平役廳收米之本也今以納米者之避苦趨歇遽有革罷之論則公下將無區處之道不得不更有斂民之擧眞所謂祛弊生弊反不如仍舊之爲得也目下蘇救之策惟在於四役則擇其富實使貧窮之民擧免偏苦之患上下則量役苦歇使疲羸之類均被霑漑之效而已依前牧使李命俊所陳復用癸未減捧之例十斗當納者減爲八斗而春秋分捧則庶可爲息肩之道斗數旣減則需用亦當隨減然後可無狼狽之患四苦役應食之類辛丑加給之數一竝收還以補其數者似爲目下一分釐弊之道而至於代頉軍保收捧役米之際許多弊端之嚴防痛革專在本牧操束吏輩不敢容奸而已使該牧使依此成節目施行而或有窒礙難便之端更爲往復本司從長釐正之意竝爲分付何如傳曰允
정조 13년
金思穆以備邊司言啓曰卽見禁山前府使林濟遠所啓則以爲本府還穀今以內邑移貿之令八萬餘石米摠之中雖減得一半繼此而無上司發賣之路則耗上生耗穀簿漸滋不出十年弊又如前自今秋捧爲始就其一年耗條毋論豐歉以詳定例許令代捧俾作江界例貿蔘價著爲恒式而如値穀貴之歲雖耗條之外特許從願代納定式施行爲辭而有令廟堂稟處之命矣江界例貿蔘價以信蔘價已作錢者計年移施已有成命年限未滿之前本府耗條錢之移送江界初非可論待信蔘價之準年盡用徐議變通亦似不晩至於耗條外從願代納事還穀之以錢代捧自是禁令若以移貿之計因朝令行於一時則未爲不可而定式施行大關後弊不可輕議置之何如傳曰次對時更稟可也
정조 13년
金思穆以備邊司言啓曰頃以北道鎭堡合倂與添廩之策各具意見狀聞之意覆啓分付於道帥臣及長津府使處矣卽見咸鏡前監司李崇枯狀啓則以爲南關則革罷小農神方而小農則合於神坡神方則分屬江口廟坡而以其革罷兩鎭公料米布及本營營賑耗防布三甲鎭堡中雲寵魚面別害外十鎭各給米十六石布二十四匹北關則設堡於長坡革罷森森坡吾村而一堡所革移給長坡一堡所革添給長坡及黃拓坡造山古豐山梁永而北兵使所論中三手布兩營各出三同半以添七堡在德西北之移設舊堡待秋許施亦似得宜云北兵使洪和輔狀啓則以爲北關鎭堡皆是要害關防罷鎭一款非敢妄議西北鎭在德堡移設於舊基三手軍布巡營儲置及本營用餘中每鎭各一同逐年劃給於造山黃拓坡古豐山梁永森森坡寶化吾村等七堡云南兵使姜五成狀啓則以爲鎭堡不可輕革加廩亦不敢仰請而三水鎭卒之難保誠爲目下之最急挽近以來土卒之雖妻良女而生子者査出還屬於各其土卒案土卒之外孫亦令査櫛該鎭把守盜直鎭校之任與原鎭屬互相差定烽軍之役以該府附近社民及鎭屬變通塡充鎭卒則依法典勿侵雜役云長津前府使李敬懋狀啓則以爲北關之散置鎭堡意非徒然而只緣民俗日巧避苦趨歇卒伍年減鎭樣蕭然今若主鎭存捨己與人之心兩營行抑强扶弱之政割戶而與之刷逃而還之則庶爲懷保之道而不治其本徒求其末則雖今年合某鎭明年減幾堡弊無已時者明矣云矣今此北路鎭堡合倂之議道臣則俱以合倂爲便帥臣則俱以合倂爲不可邊塞關防之地鎭堡布置之所古人設施已有意見今不可以一時殘盛之形遽爲沿革之論況此南北兩帥皆主不罷之論長津前府使亦以曾經該道閫任之人熟諳鎭堡形便而今於合倂之論又有持難之意則諸帥臣所論躬履其地必有的見而至於添給鎭將廩料之方前道臣李崇祜北兵使洪和輔狀辭中以營賑耗三手布量宜區劃誠爲便好良妻所生之査括還屬事近騷擾不當推刷主鎭本官之勿侵雜役名係鎭卒宜禁兩役而其外長坡地形之實合設鎭在德西北之依舊移鎭鎭民社民之輪次烽軍等事竝依狀請許施而鎭堡關防所係甚重合倂便苦有未敢遽決博詢于原任大臣及諸臣處之何如傳曰允時任大臣所見亦未聞之一體論理獻議可也
정조 13년
李書九以刑曹言啓曰原春道伊川居業儒洪恕擊錚於衛外故取考其原情則以爲渠父晉龜戊戌年分訓局所屬載寧馬山垌堰畓十八石落只京人金謹行順行兄弟處給錢六百兩買取矣今年二月初金富鍊等挾勢起訟於刑曹參判色締結書吏崔命純有杖五十刑配之擧云渠父以病殘之人受此重杖則實難支保故竊負逃生於草莽之間而自刑曹捉致保授主人渠之外舅林就信刻期現出渠之幼弟鞭扑備至而此訟就辯之翌日書吏崔命純以爲若給五百兩錢則當直斷此訟云而渠初不應之矣終至有逮捕之境而謹行之子宗祿捉囚杖問初不放賣樣脅捧侤音無勢鄕民難與有勢之人爭衡特蒙天恩云矣此訟果是本曹參判臣柳戇所聽理者而臣取考其文案則乙未戊戌之間自訓局或出物力築垌或定差人修築而許墩金謹行張俊金世珪金富鍊金璡五六人迭相效勞於是役十餘年來作撤無常主客互換及至再昨年該局大將李柱國定其土稅成出完文許給於金富鍊等四人處所謂許墩金謹行兩人初不與焉訓局之如是決處似有所以則洪恕之父晉龜謂之買得於金順行與時主金富鍊等有此相訟之擧而間因洪晉龜之隱避姑未決訟矣其子恕忽地鳴冤至曰彼隻締結色吏惑亂訟情色吏徵索厚賂百船構誣云憑藉邑吏容奸之說欲爲訟官侵逼之計本事如有可冤之端則決得於訓局可也申辯於本曹亦可也而渠則逃匿縱子呼籲情狀已極可駭且未及決折之前先爲鳴金籲天民習萬萬可痛土地旣係訓局本訟移送訓局以爲査實公決之地而土價僅爲六百兩則賂物五百兩之說雖不近理吏輩奸情有不可知該色吏另加査實從重嚴處洪晉龜飾詐冒濫之罪自臣曹照法重勘何如傳曰允
정조 13년
執義許晊疏曰伏以文禧廟營造垂畢奉安有期而一天之讎冤未復輿情之憤鬰冞深仍伏念臣才疎識懵百不猶人濫叨臺地前後累遭而未嘗出言論事以效其絲毫稱塞之義居恒愧懼若隕淵谷千萬不意柏府亞長之除遽下於草土不死祥禫甫畢之餘臣誠惝怳感激莫省攸措噫臣本險釁幼而失怙只與偏母相依爲命緣臣不孝又罹酷罰痛纏風樹煢然形影之相吊制終縗麻頑然視息之尙延俯仰天地此何人斯重以年氣衰邁疾病侵尋人世萬念便成冷灰榮途一步若隔前塵就使授臣以閑司漫職尙此無意於飄纓結綬況玆見叨職名世所稱風憲重任而卽是臣已試蔑效之地尤豈敢有一分冒膺之意而馹召之命遽辱草野恩榮所感義分是懼遂乃强策病軀竭蹶登途行近終南五雲入望區區戀結之忱豈不欲重入脩門卽謝恩命而臣之素患風眩之症越添於中路觸冒之餘寸寸擔舁昨始入城旅舍齟齬調將失宜痰火上升而嘔吐竝劇寢睡全失而神思昏瞀以此病狀萬無時日內蠢動之望玆敢略具文字仰籲宸嚴伏乞聖慈俯賜諒察亟許遞解臣所帶職名無使一日虛縻於合辭方張之時仍治臣瀆撓之罪以安賤分以肅朝綱幸甚臣雖病伏祈免之中竊自惟義重沐浴不容泯默者嗚呼國無法則已苟有法也曷嘗有亂逆之層生如今日懲討之不嚴如此時而國其爲國者乎臣亦嘗猥從齊聲之列粗效必誅之義而只緣聖上過於涵貸群下緩於明張三司故紙都屬未了之案二字例批尙靳當施之典此所以梟腸獍肚靡所懲畏至有丙午群凶亘萬古所無之變噫嘻尙忍言哉凡今衣君衣食君食者孰非我貳君臣子而惟彼一種不逞敢肆凶逆宗社之所寄托而惟恐斲殘之不早神人之所係屬而必欲勦絶而後已逆節纔綻嚴訊此稽諸賊島竄而根柢無可尋之路巨魁網漏而窩窟無可破之期臣於此不勝冤號而痛惋也伏願殿下亟允三司之請廓揮乾斷快施典刑以雪貳君之深讎以慰八域之群情焉臣無任云云省疏具悉勿煩爾其勿辭察職
정조 13년
己酉四月二十日辰時上御重熙堂左副承旨入侍時左副承旨李書九假注書李海隣編修官曺亨壽記注官金鳳顯以次進伏訖上命書傳敎曰本事句語引用爽實可知其憑聞之以誤傳誤況相箚臺章已先用者不止一二則重臣於此義不獨當特因句語字數之多寡未免偏勘且況自初有敦匠之勞廟儀將成移奉在卽前判書尹蓍東文禧廟營建廳堂上還差元習儀雖命除之都監私習儀明將爲之云牌招使之仕進又命書傳敎曰入廟日慈殿宮親臨雖已仰請中止而當日中宮殿當臨廟禮畢後還內以此分付該曹書九曰召對時詣臺臺臣之微稟隨入載在館誌而凡係自本院微稟之事不爲書出亦是古規昨日召對臺臣入侍混同書頒故取考近日朝紙則其所書頒便成謬例臣等之未能照檢不勝惶悚而此後則毋循謬例以存舊規何如上曰依爲之伊時承旨不可無飭推考可也出擧條書九曰召對與法講事體不同而昨日兩司箚子乃以召對混稱講筵有違格例事甚未安陳箚臺臣竝推考何如上曰依爲之出擧條命退承史以次退出
정조 13년
己酉四月二十日未時上御重熙堂右副承旨入侍時右副承旨李敏采假注書李海隣記注官金鳳顯記事官金祖淳以次進伏訖上命書傳敎曰未肅拜及徑出玉堂許遞政官牌招開政又命書傳敎曰二十五日詣慶熙宮時百官隨駕置之以大臣及六曹堂郞各一員磨鍊事分付命退承史以次退出
정조 13년
己酉四月二十日酉時上御重熙堂坐直承旨入侍時左副承旨李書九假注書沈能迪編修官曺亨壽記注官金鳳顯以次進伏訖上曰孝烈旌褒非不爲好而別單之全沒裁度徒事冗煩該曹擧行誠爲駭然矣朝者有別單詳問禮堂後更爲持入之敎矣果已區別乎書九曰俄者已爲釐正細考誤書處方待下敎矣上曰然則持入可也賤臣承命出持入上曰別單書人姓名處上行例高一間易於考覽而今乃平頭書去已是違式且御覽文字焉敢以省文寫之而只書左相食物右相復戶云然則左相右相處當給食物復戶乎事之慢忽誠極可駭矣書九曰今此禮曹孝烈別單中孝婦混置於烈女秩大臣之議給食物者或落漏不書仍入於置之之中當該堂上難免不察之失推考何如上曰依爲之出擧條上曰松禾縣監今日政差出事分付可也賤臣承命出傳上曰直閣持儀注入侍賤臣承命出與直閣李晩秀偕入進伏上曰儀注中執事差備官再拜節次更爲添書而贊儀笏記外更書一通入啓慶熙宮行祭時儀章留住正泰門外繖扇則入於廟內事預爲知悉仍仍命退諸臣以次退出
정조 13년
行都承旨具庠坐行左承旨金思穆坐右承旨金光默坐左副承旨李書九坐直右副承旨李敏采坐直同副承旨未差注書二員未差假注書沈能迪仕李海隣仕直事變假注書金膺著仕
정조 13년
金思穆啓曰來二十五日朝參日次而動駕相値頉稟之意敢啓傳曰知道
정조 13년
金思穆啓曰分承旨韓晩裕閔台爀今日不爲仕進卽爲牌招何如傳曰弄減下今日政差出待下批牌招
정조 13년
傳于金光默曰輪對官入侍
정조 13년
承旨前望單子入之李家煥落默
정조 13년
具庠啓曰同副承旨李家煥時在忠淸道德山地斯速乘馹上來事下諭何如傳曰許遞前望單子入之
정조 13년
李書九啓曰新除授副校理李龜雲時在慶尙道禮安地副修撰鄭福煥時在全羅道昌平地經筵入悉事緊斯速乘馹上來事下諭何如傳曰允
정조 13년
李書九啓曰校理徐邁修申獻朝副校理李晴修撰朴奎淳李顯默副修撰李彦祐牌不進罷職傳旨今方捧入而副校理李龜雲副修撰鄭福煥在外玉堂上下番俱空已至多日事甚未安未差之代政官牌招開政差出待下批仍卽牌招入直何如傳曰允
정조 13년
金思穆啓曰分假注書南履翼時無職名令該曹依例付軍職冠帶常仕何如傳曰允
정조 13년
以朴奎淳禁推傳旨傳于金光默曰分揀
정조 13년
有政吏批判書李𡊠參判洪秉鑽參議李祖源右副承旨李敏采進以金載瓚爲大司憲朴天衡爲大司諫張至冕爲持平李東稷爲獻納宋翼孝權裕爲校理金熙朝爲副校理韓光植爲修撰鄭東觀爲副修撰金履素爲分內醫提調洪仁浩曺遠振爲分承旨金永𧦦爲刑曹正郞洪彝浩爲平市令
정조 13년
兵批判書鄭好仁參判柳誼參議申應顯病參知洪秉聖進行左承旨金思穆進副司直韓晩裕閔台爀韓光植尹羽烈副司果李冕膺柳畊副司正李海隣竝單付
정조 13년
金思穆以兵曹言啓曰今日武臣賓廳講書時宣傳官李永喆通鑑第三卷不通柳晦源御營廳哨官趙學枋訓鍊院判官李邦幹通鑑第二卷不通依法典推考警責何如傳曰允
정조 13년
李敏采以濬川司言啓曰城內濬川之役今已畢役矣依下敎臣等明日率三軍門將官將校及使喚軍募軍等廣通橋通廣處酒餠分饋之意敢啓傳曰知道
정조 13년
己酉四月二十一日辰時上御熙政堂輪對官入侍時行都承旨具庠行左承旨金思穆假注書沈能迪編修官曺亨壽記注官金鳳顯敦寧都正吳著宗廟署直長沈周賢西氷庫別提朴向榮忠勳府都事吳泰詹義盈庫直長尹五榮承文院校檢金洪運司宰監奉事黃基厚義盈庫都事李東爀司饔院僉正朴宗榦繕工監假監役宋載偉以次進伏訖上曰輪對官以次進奏職姓名可也著進奏上曰年今幾何著曰臣今七十七歲矣上曰家在何鄕乎著曰在忠淸道淸州地矣上曰筋力何如著曰年近八耋自多衰耗矣上曰今番上京時以鞍馬登程乎著曰以負擔上來矣上曰視聽何如著曰耳則細瑩而眼則全昏矣上曰爲吳正根之幾寸乎著曰臣爲吳正根之七寸姪矣上命先退周賢進奏上曰所懷不爲下詢職事益加盡心可也向榮等以次各奏職姓名訖上曰所懷職掌遺在次次前奏可也泰詹曰無所懷職掌矣五榮曰職掌油色而遺在則眞油四十五石十二斗九升二合六夕法油三十八石六斗六夕黃角三千二百二十三斤七兩五錢而所懷無之矣向榮曰職掌氷丁次知而無可達之懷矣東爀曰職掌所懷竝無仰陳者矣弘運曰職掌事大交隣文字而所懷則無之矣基厚曰職掌醢色而遺在則白蝦醢四桶二斗六合二夕蘇魚醢八十三桶七升一合卵醢四十二桶一斗三升六合無所懷矣宗榦曰無職掌所懷矣載偉進前上曰擧措駭然矣庠曰繕工監假監役宋載偉進伏之際擧措顚錯揆以事體誠極未安推考何如上曰依爲之出擧條載偉曰職掌材木色而遺在則松板四十五立四尺八寸厚板六十立三尺六寸廣松板六百十五立一尺九寸所懷無之矣上曰此後進伏節次學習後入侍可也仍命諸臣以次退出
정조 13년
己酉四月二十一日辰時上御重熙堂右副承旨入侍時右副承旨李敏采假注書李海隣記注官金鳳顯記事官金祖淳以次進伏訖上曰課試試官持試券入侍賤臣承命與試官徐有防偕入進伏有防曰抄啓文臣講製時擧行等節堂下軍廳吏專當爲之而抄啓文臣通新舊選恰爲五十餘員則以此數三之吏無以及期去來每有生事犯罪之弊云者誠如渠輩稱冤聞其所訴則曾有雇軍二名而自兵曹以不緊減削云今不可如數復舊其中一名分付兵曹依前劃付使之通同擧行恐合事宜故敢此仰達矣上曰依爲之出擧條祖淳曰本閣紙地之兩南卜定者今旣革罷各項行用太半不足自今年爲始白綿紙則年例輸送外就修理契恒留條中一百卷加數進排白休紙二百斤一體輸送之意分付戶曹何如上曰依爲之出擧條上曰未下直守令今日辭朝在外及未肅拜臺諫許遞今日政以在京無故人差出待下批與行公臺諫牌招署經出榻敎命退諸臣以次退出
정조 13년
己酉四月二十一日申時上御重熙堂右副承旨入侍時右副承旨李敏采假注書李海隣記注官金鳳顯記事官金祖淳以次進伏訖上曰左副承旨入侍賤臣承命出傳仍命書傳敎曰昨筵陳懇已以體諒爲答左相兼帶內局之任許副命退諸臣以次退出
정조 13년
行都承旨金憙坐行左承旨金思穆坐右承旨金光默坐左副承旨李鼎運坐直右副承旨李書九坐同副承旨李敏采坐直注書二員未差假注書沈能迪仕李海隣仕直事變假注書金膺著仕
정조 13년
金光默啓曰文禧廟告動輦祭及奉安祭親祭祭文當爲製進大提學吳載純待明朝牌招何如傳曰允
정조 13년
金思穆啓曰今二十日次對入侍時摠戎使李漢豐所奏以北漢經書板修補事空名帖請得擧條已爲啓下而左議政李性源因俯詢陳達句語全然落漏原擧條改付標以入臣之當初矇然捧入不勝惶恐而當該注書從重推考何如傳曰允
정조 13년
以兵曹侍衛節目傳于金思穆曰告動輦祭後卽當離發內外各營入直竝勿磨鍊只以挾輦軍及禁軍留在闕中其餘先後廂軍兵將領率領訓局新營公廨從便推接事分付二十五日歷臨時軍兵及侍衛別雲劍外皆路上留住二十六日詣廟時軍兵數少只於前面及洞口從便結陣禁軍則先爲解嚴
정조 13년
以兵曹中宮殿擧動時侍衛節目傳于李敏采曰先後廂軍勿爲環衛從便結陣於通衢及洞口近處節目改磨鍊事分付
정조 13년
傳于李鼎運曰左副承旨入侍
정조 13년
金光默以弘文館言啓曰本館下番闕直事未安副修撰鄭東觀自鄕上來云與今日政新除授玉堂待下批竝卽牌招以爲推移入直之地何如傳曰允
정조 13년
金光默以弘文館言啓曰新除授校理權裕時在京畿利川地經筵入番事緊請斯速乘馹上來事下諭傳曰依啓
정조 13년
有政吏批判書李𡊠參判具庠參議李祖源左副承旨李鼎運進以李得休金健修爲持平崔烜爲獻納領府事金致仁爲內醫院都提調金致和爲刑曹佐郞
정조 13년
再政以尹玄錫爲高山縣監
정조 13년
三政以柳焵爲大司諫沈埉爲執義李秀夏爲司諫金履成爲掌令姜文會爲正言
정조 13년
有政兵批判書鄭好仁宮都城摘奸進參判柳誼參議申應顯病參知洪秉聖入直進同副承旨李敏采進副護軍沈堵申思億竝單付副司直尹尙東嚴思晩趙恪李周顯竝單付
정조 13년
再政副護軍許晊金復休成鼎鎭竝單付副司直朴天衡單付副司果曺喜有李義逸單付
정조 13년
傳于李敏采曰同副承旨入侍
정조 13년
傳于具庠曰都承旨許遞前望單子入之待下批牌招察任
정조 13년
承旨前望單子入之李鼎運落點
정조 13년
吏曹左副承旨李鼎運右副承旨李書九同副承旨李敏采
정조 13년
傳于金思穆曰玉堂未差之代前望單子入之待下批牌招察任
정조 13년
玉堂前望單子入之副校理申驥顯修撰柳文養金載翼落點
정조 13년
以承旨房望傳于李敏采曰仍
정조 13년
李敏采以禮曹言啓曰今四月二十六日中宮殿詣文禧廟時出還宮儀註直爲書入中宮殿之意敢啓傳曰知道
정조 13년
金思穆以兵曹言啓曰備邊司啓曰卽見知事李柱國上疏則其一以爲宣薦禁旅出身則遷轉稍廣南行則入仕窠窄一入行伍移送無路南行禁軍過六朔者隨其自願移付額外則口傳之道可無積滯之患爲辭而批旨有令廟堂稟處之命矣宣薦禁旅之當初復設槪出於編之行伍鍊習軍旅之意而以今觀之未見實效其去其來似無緊關今若以南行之口傳少滯許以過六朔後從自願移付額外則有地處占便之類皆將厭避而移去所餘者不過若干疲殘之輩將未免苟充之患此豈當初復設之意哉此則置之何如傳曰允南行禁旅過六朔移屬事御將言不無所據卿言亦不無所見彼雖多岐此則窠窄窠窄之故有積薪之弊南行過六朔定限幾十人準此數次次移付於額外無妨乎問于別將令兵曹草記可也事令下矣以批旨內辭意問于禁軍別將臣任嵂處則以爲閑良納馬之數比之於宣薦出身將至倍蓰而入仕之路出身則岐多南行則窠窄其爲積薪之歎從可知矣以今言之出身閑良參半定額未爲不可第念科目取人法意甚重宜有主客多寡之別一內禁軍一百人內七十窠屬之於出身三十窠屬之於閑良而移送額外之際亦宜有參量定限之道滿六朔閑良禁軍一年限十人計其朔數之最多者次次移送於額外許多未口傳之類以爲疏通之地而來頭閑良之納馬若無積滯之患則亦不必限以一年十人之數此則臨時闊狹恐合事宜云矣敢啓傳曰依此爲之可也
정조 13년
金思穆以濬川司言啓曰三軍門都廳參軍及牌將三十四人使喚軍五十三名募軍一千五十名等餠與酒肉張樂分饋之意敢啓傳曰知道
정조 13년
李書九以鑄錢所言啓曰新鑄錢行用事筵稟定奪矣來五月初一日爲始行用之意敢啓傳曰知道
정조 13년
李書九以賑恤廳言啓曰本廳草記批旨內傳曰知道日前雨後農形摘奸次分送宣傳官仍察頹戶形止聞其回告頹戶數爻如此此不過過去路傍所見也雖近於見牛未見羊旣聞之後不可仍置其中殘獨戶及全頹戶恤典依例題給仍又申飭京兆詳細推給可也事命下矣東部景慕宮一契獨戶崔海徵寡女陰召史寡女金召史二契良人金漢郁馬場里契良人康興之崇信坊契獨戶李聖玉加五里契獨戶沈成輝北部宣惠廳契獨女文召史前主簿鄭良臣良人崔喜得經理廳契良人黃世云良人安尙位壇直洪時遇西部池下契良人李慶福烽燧軍宣奉弼獨女金召史權政丞契孤兒許興得鱞夫劉潤福良人金思弼南部箭串一契前萬戶金兌昱梨太院契獨女判召史獨女申召史等二十二戶恤典各錢二兩式依例題給之意敢啓傳曰知道
정조 13년
李敏采以摠戎廳言啓曰本廳壯抄左部千摠李晟身病猝重勢難察任改差何如傳曰允
정조 13년
大司諫柳焵掌令任希遠持平李得休獻納崔烜校理宋翼孝正言姜文會修撰柳文養啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷二十二字刀割大司諫柳焵掌令任希遠持平李得休獻納崔烜正言姜文會請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情持平李得休請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請島置罪人時偉亟令王府嚴鞫得情快正王法正言姜文會請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟令王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請島置罪人時偉亟令王府嚴鞫得情快正王法答三司曰不允末端事無批答答兩司曰不允答府曰不允答院曰不允
정조 13년
館學儒生進士臣朴呂壽權太應生員臣金鎌進士臣金重淳鄭東羽李述明生員臣李羲淳生員臣金鋼進士臣黃鍾五李祖應生員臣李敎明閔致福進士臣洪得淵李祖範柳諫生員臣李東明徐有膺進士臣金履恭吳慶元生員臣趙鎭順金魯應進士臣金基普生員臣鄭淞嚴耆進士臣金國鉉金碩基生員臣宋倫載韓錫敏進士臣崔焴金碩鉉生員臣金履煥閔師膺進士臣鄭澣李顯禎生員臣李日煒李翼進士臣沈鳳錫生員臣柳光鎭進士臣柳堉生員臣申奭相進士臣朴長儒生員臣趙彦一進士臣金秀臣生員臣柳遠鳴進士臣李顯得生員臣南象一進士臣李觀海生員臣李弘達進士臣鄭尙玉生員臣許進士臣李麒峻生員臣申履相進士臣權揆生員臣李龍舒進士臣宋翼鼎生員臣柳進士臣崔默生員尹進士臣李生員臣金台煥進士臣李以錫生員臣許綜進士臣李明孚生員臣尹永議進士臣崔英弼生員臣韓允鎭進士臣趙鉐生員臣沈翼賢進士臣李光輔生員臣崔大鉉進士臣李永臣生員臣成致商生員臣李羲駿尹義東進士臣南惠寬宋雲載生員臣宋鈺柳之羽進士臣李東洙沈樂源生員臣申道湖林翰儒幼學臣李羲甲李明淵金敬淳洪樂浚李肇源申綮鄭存大金孝進徐鼎輔金鍾翼申絢韓容脩宋冕載尹致永元在行趙冕鎭洪顯圭鄭夏容洪始淵金魯鍾徐有儼李羲斗元在明金致淳李羲升沈鎜趙冕漢徐有念沈在賢趙在良朴昌壽趙學春徐有敏徐象輔朴來壽金錅元在長李羲平沈魯賢金鍪申光謹曺定振洪樂秀金羲淵趙毅淳朴廣浩元在亨魚在修趙景漢趙在成丁在孝李岳謙韓致重趙星漢沈能潤宋應圭權中敬洪聖趾安聖奭沈樂賢申在廷安聖賚李儒恒李重植金載象李晩城李憲學韓弘謙李玄圭金魯行朴宗大尹之衡李厚豐趙基鼎李仁大金命履文養老朴鳳煥金履默朴在復朴義直金致儉李基弘朴在益朴承絢安張履信金宗岳吳學秀成海疇朴東憲盧稙王孝鎭鄭在一權皞金宗爕尹之泰鄭弘善申翰範李元八李基倫崔可衡朴亨大申大錄崔若衡崔象鉉劉僖奇達元李周升崔在昇李顯遇鄭煥祖李周豐李英厚李厚中嚴琦李周鼎鄭煥魯李厚五黃基男尹致升李章慶李會慶李基承李得慶李榕鄭弼東李梡許洽崔義敎李廷益崔文敎李廷觀李魯永權思謙李海郁金樂珪李海寧李顯慶李海邵白光彦李周奭洪百倫柳運承柳晉亨金光一方仁擧李寅彬尹光鉉李燨趙鎭玉兪定柱李錫禧徐鳳輔趙鎭元沈毅鎭兪鼎煥文亨周李榮益沈岱鎭金相浚李鍾玉沈頤鎭鄭幹曺聲振張重訥金命直李存明金命集張重敏李鍾璧李載中愼昌烈張重說金應祚李載健吳相殷趙在中權中敏吳相夏李學明金命說沈能泰吳相履李孝明金命岳沈能基金長玉鄭益洙王允成林祥采李煥宋翼祥金樂正張浩金常五嚴錫麒李周翕禹崐海李周八劉重柱吳泰源李周喆李之玄具命益李友會李周赫李行德李鍾善李周爕具命龍金有聲金景潤金光誨金濂李棐趙台絃宋和中金鳳運金龍鎬金鳳仁盧楷吳允𤩶康就範金珍亨朴擎漢金景煥張琦盧尙默洪宅柱尹相烈吳載紳吳明常沈能愚朴在益黃承行朴志發丁載吉金三達等疏曰伏以星霜累改栗原草宿廟貌新成移奉有日凡我臣民之冤號靡逮此時益切況我聖上止慈之慟尤無以自抑矣此實殿下之所不忍聞矣臣等之所不忍言而哀冤之極義理之重終有所不忍泯默者玆敢復申前請痛哭流涕而陳之惟聖明少垂察焉嗚呼終古凶逆之禍人家國者何限而其暗戕國本潛消國脈豈有如丙午諸賊也哉情跡之窮凶禍變之慘毒已盡於大小縉紳之疏中外章甫之請今不敢復事煩瀆而就其彰著綻露者而論之則停乳之妖媼也投劑之逆醫也擬帥之賊偉也輸款之凶宇也此豈一刻容息於覆載之間者而尙逭三尺之誅猶共一天之戴則其可曰國有法乎邦有刑乎臣等死罪竊有所久而滋惑究解不得者以殿下純孝之聖凡於仰奉慈聖之道靡不用極而十行諺敎辭旨惻怛義理嚴正而嘗未有奉副者以殿下止慈之情凡於謀害儲嗣之賊宜卽鋤治而一種凶徒潛蓄禍機陰售凶計而迄未之窮覈焉臣等雖至愚固知我殿下於此賊非有所顧惜而秪以刑訊一加王章克伸則其窩窟之相干根柢之相連不特醫媼宇偉而已矣以大聖好生之德不忍爲一時誅戮之擧必欲使之安反側化龍蛇而反側終不可安矣龍蛇終不可化矣不惟不可安而不可化也轉生疑懼益蓄禍心節下生枝種下生子亂賊無所忌憚而敢售潛伏之機徒黨未盡懲戢而益肆暗護之計非但目下之痛冤有倍於前誠恐日後之憂虞靡所止屆將至於國賊之不勝其討君讎之未盡其誅則殿下好生之德乃反爲宗社無窮之禍矣寧不懍然而寒心哉噫嘻痛矣丙午以來八域臣民之含冤茹痛四載如一日凡有民彝者孰不同然而臣等別有所痛心而刻骨者蓋自壬寅至今年爲八歲而卽聖儲橫經問道之期也臣等忝居芹宮延頸懷戴攢手顒祝者惟是躬陪圓橋之列親覩縟儀之擧矣豈意入學之年變作入廟之日耶思之臆塞言之涕逬直欲臠分醫媼節解宇偉食其肉而寢其皮猶不足以洩此冤而抒此痛矣臣等前此沬血之請非止一再而天聽愈邈嚴敎累承此莫非臣等誠未見孚言未有槪之致也今又抗章叫閤極知煩猥而寔出於爲世子一死之願也言雖陳腐情實悲苦矣嗚呼至冤不可以不伸大義不可以不明民彝終不可泯而王章終不可屈伏願殿下廓揮乾斷夬正典刑使妖腰亂領次第伏法凶窩禍窟掃蕩無遺上以答慈聖之敎下以慰文孝世子之靈臣等雖萬萬滅死無少餘憾矣臣等無任痛泣祈懇之至謹昧死以聞答曰省疏具悉非言官而安行言官之事如是何暇讀書爾等退去專意儒生之業
정조 13년
掌令成鼎鎭疏曰伏以臣猥叨見職今已踰月矣隨逐而進伈泄而退未嘗出言論事以效稱塞之義顧何敢淟涊冒據而第伏念廟儀已成移奉有期此時遞解有乖義分遂乃循例詣臺抗顔登筵恩言屢降眷係偏深自顧無似何以得此榮至渥極不覺感淚之被面也噫嘻痛矣惟我儲君之讎終無可復之日耶況今廟禮將行讎月又迫此誠八域臣民沬血飮泣如不欲生之時而歲月寢遠人心恬憘一天之輿憤尙稽快雪之期貳君之深仇漸置相忘之域言念及此寧不痛心嗚呼五九月之變群下之所不忍言聖上之所不忍聞雖不敢復提往事仰貽至尊之憾而至於端緖之已露者當究而不究根柢之可尋者當問而不問首尾四載因循掩覆終使斷乳之賊誤藥之逆晏然偃息於覆載之間臣等緩討之罪固不暇論而殿下所以仰承慈敎俯循群情者亦不能無憾也臣於傳啓之列粗伸必討之義則何必更事張皇徒傷聖懷而第當此時悲冤益激玆不得不沬血泣懇伏願殿下亟恢乾剛明施典刑少洩貳極之深讎快伸八域之輿憤焉臣於目下事又有萬萬憂慨者尹蓍東之負犯何如關係何如而乃殿下曲費造化多般開釋至有甄用之命嘻嘻此何擧也尹著東之昨年疏語實是今日廷臣所共聲討者也當初薄竄祗緣好生之德伊後宥還亦出孝理之政而論以王章失之太寬況今收敍未幾帶職如舊有若尋常譴罷之循例甄復者然此豈臣平日所望於殿下者哉臣謂亟寢尹蓍東還差之命以嚴君綱以尊國體焉答曰省疏具悉勿煩附陳事非欲曲費事實如許如非原疏之語侵大臣豈今始收敍今始還差乎爾言近於偏私設欲責言官爾旣於賓對之班目見頒綸無言退出過幾日之後乃有云云乎特欲兩鎭不賜處分矣
정조 13년
修撰柳文養疏曰伏以臣庸騃一賤品耳學未通方識不周事素乏資世之用粗習應擧之業幸際聖明濫竊科第邇來十餘年之間以墻壁無依之身荷天地罔極之恩拔之衆棄之中置之器使之列薇院柏府次第兜攬榮耀極矣涯分溢矣五載潛郞偏被陶鎔百里分憂特許恩暇庶幾盡心於芻牧以少效涓埃之報至於榮途一步夢未曾到千萬不自意玉署新命忽下於西邑待罪之日榮光所被遐俗聳賀臣惶懍震越莫省攸措治簿登途來伏私次纔若干日矣前望點下除旨又辱臣於是一倍惶蹙益不知措躬之所也噫瀛館淸選有國所重其職則啓沃也其責則論事也妙簡一代之英材將備他日之需用是以程子之言曰君德成就貴在經筵從古名碩之膺是選者猶且逡巡退縮往往有終身不出脚者況如臣者幼而愚魯長益荒嬉經傳奧旨曾未窺斑尋常短札亦或腐毫以何文識資聖學而備顧問以何藻詞撰王言而掌辭命乎天下事猶可强也而以不學無識之人冒據於是任者臣未之聞也似此實狀非但通朝之所共知抑亦聖明之所俯燭未知奚取於臣身而誤恩若是荐及也哉左右思量承膺無路且臣以前任龍崗縣令解由尙未成出揆以公格尤屬難冒之一端玆敢隨牌來詣瀝盡血懇伏乞聖慈念名器之不可濫授察臣言之匪出飾讓特令選部勿復檢擬以重官方以安微分千萬幸甚答曰省疏具悉解由勿拘爾其勿辭察職
정조 13년
己酉四月二十二日辰時上御誠正閣禮房承旨入侍時右承旨金光默假注書李海隣編修官曺亨壽記注官金鳳顯以次進伏訖上曰營建廳監董大臣堂上郞廳入侍出榻敎賤臣承命出與營建廳都提調李性源堂上具允鈺徐有隣尹蓍東都廳郞廳金履成郞廳洪元燮鄭東敎偕入進伏性源曰今番動駕時旣有六曹堂郞各一員隨駕之命其餘百官則入參告動輦祭出詣闕外祗迎神輦陪從到通廣處落後成班待大駕至祗迎仍爲入參於奉安祭事分付何如上曰依爲之出擧條性源曰營建役事今已告訖自初雖無設都監策應各司之事而儀軌則不可不成出故敢此仰達矣有隣曰廟役後宜有儀軌成出之擧而今番凡係貢弊之關於經費者不爲取用故別無關甘各司之事儀軌則恐難依樣別成謄錄以置似好矣上曰依爲之出擧條性源曰今二十六日入廟時文臣侍從堂上堂下武臣堂上應參人員實軍職外時無職名人竝令該曹口傳付軍職以爲進參之地何如上曰依爲之出擧條上曰左副承旨入侍出榻敎賤臣承命出傳左副承旨李書九進伏六字刀割上曰新除授承旨牌招察任出榻敎書九曰日前曾經桂坊人付軍職時前縣監李義逸獨爲見漏當該堂上推考李義逸仍令該曹付軍職此外若有如此之人一體擧行之意分付何如上曰依爲之近日三司違牌坐罷人竝敍用一體付軍職可也出擧條命退諸臣以次退出
정조 13년
己酉四月二十二日辰時上御重熙堂同副承旨入侍時同副承旨李敏采假注書李海隣記注官金鳳顯記事官金祖淳以次進伏訖命書傳敎曰呈告臺諫許遞今日政差出待下批與未肅拜諸臺牌招署經命退承史以次退出
정조 13년
己酉四月二十二日酉時上御重熙堂左副承旨入侍時左副承旨李鼎運假注書李海隣編修官曺亨壽記注官金鳳顯以次進伏訖命書傳敎曰以伊時光景有近日甄復卽追知其事實然惟趑趄以其語侵大臣而自初敦匠及今卒事較量輕重各有涇渭旣敍又仍意豈徒然臺疏雖有云云下語不至太甚緊重臣豈必以此深引況定日在卽往役義重以此以彼宜令趁卽出場營建廳堂上尹蓍東待開門牌招申飭行公上曰此傳敎出給可也鼎運曰臣不勝萬萬惶悚而臣不敢頒布矣成鼎鎭之疏謂之有後時之歎則猶或可也而乃反以偏私爲敎臣實不敢徑先出給矣上曰承旨亦當推考速爲頒布可也又命書傳敎曰言出於出處此非偏私乎承宣之以此二字覆難此亦偏私入侍承旨姑先從重推考又命書傳敎曰兵曹節目軍兵結陣處所如有苟艱處往復該房可也請對微稟可也不此之爲如是誤爲磨鍊況卄五則當以道上留住今日大臣入侍有所下敎亦無文跡之頒示豈可擅自磨鍊中宮殿擧動道路忽以捷路磨鍊尤萬萬駭然寧有如許事體政院之循例捧入不卽請罪難免溺職該房承旨推考兵曹判書鄭好仁從重推考又命書傳敎曰當此農時守令不可一刻曠官羅州牧使之代令該曹口傳差出依啓請例次次擇擬代窠亦令口傳擬入命退承史以次退出
정조 13년
行都承旨金載瓚坐行左承旨金思穆坐右承旨金光默坐左副承旨李鼎運坐右副承旨李書九坐直同副承旨李敏采坐直注書二員未差假注書沈能迪仕李海隣仕直事變假注書金膺著仕
정조 13년
金思穆以都摠府言啓曰今日入直內三廳武兼禁軍及軍兵等中日私習請出標信傳曰知道
정조 13년
金光默啓曰明日經筵取稟傳曰停
정조 13년
李書九啓曰禁衛營將官來言今日本營軍兵日次私習云矣敢啓傳曰待晴爲之
정조 13년
李書九啓曰御營廳將官來言今日本廳軍兵日次私習云矣敢啓傳曰待晴爲之
정조 13년
傳于金思穆曰禮房承旨入侍
정조 13년
以掌令金履成獻納崔烜正言姜文會等牌不進罷職傳旨傳于李書九曰只推更爲牌招
정조 13년
以營建堂上尹蓍東牌不進推考傳旨傳于李鼎運曰更爲牌招
정조 13년
李敏采啓曰營建廳堂上尹蓍東特敎申飭之下謂有情勢懸牌闕外無意承膺事體所在誠極未安推考警責何如傳曰辭疏中歷擧諸人名姓對辯已未免太過承宣疏引亦未必不由於挑激大抵情雖無妄事屬難言到今洞悉之後費辭退提可謂全欠商量如是懸牌殊甚未妥從重推考更卽牌招申飭行公
정조 13년
以修撰金載翼副修撰鄭東觀牌不進罷職傳旨傳于金光默曰竝許遞
정조 13년
金光默啓曰守令署經事命下而憲府無以備員署經除在外傳旨未下外未肅拜呈告人員竝卽牌招何如傳曰允
정조 13년
以內醫院都提調金致仁許副傳旨傳于金光默曰政官牌招開政
정조 13년
以都摠府守宮望單子傳于李敏采曰在外人員許遞與未差之代今日政差出
정조 13년
李敏采啓曰摠管未差之代今日政差出事命下之後兵曹判書鄭好仁謂有情勢不爲差出直爲出去事體所在誠極未安推考警責何如傳曰允摠管及衛將望筒使之斯速擬入
정조 13년
傳于李敏采曰左副承旨疏批已下牌招察任
정조 13년
李書九啓曰損體損體豈有如許損體堂堂本兵之長爲一幺麽騎士右袒斗護之不足逞洩之擧至及於番將別將該大將及該營校屬而能不貽羞乎設令該將領有不當侵責而侵責兵判何從而聞之乎以此以彼事未前聞因武將疏徑勘本兵長反有關於朝綱後弊原批雖不直加處分以其疏語紬繹所失不在於兵判乎先令政院其委折兵判處卽爲問啓事命下矣問于兵曹判書鄭好仁處則以爲臣以千不似萬不似偏蒙如天之恩屢叨不敢當之任早晩僨誤固已自料尋常惶悚若隕淵谷卽伏見御營大將李柱國疏則告君之辭何等謹嚴而何其爽實之至此耶今以首校棍治歸之於挾私之科未知其意之何所據也若是煩達非不知萬萬猥屑而旣伏承問啓之命則不可不略暴事實矣當初騎士事果有苗脈騎士高敬吉卽臣之所知者也該番將申暹欲貸錢貨敬吉不聽故又欲威喝構成罪目將有棍治之擧敬吉生怯來告故臣果送言於御將以將領索錢於軍卒大是駭然嚴査處之爲好云爾則御將果使査實索錢等事無一差爽之意爲報矣御將又送言于臣以爲申暹事雖甚駭妄今若以此罪之將作棄人莫如略治高敬吉俾作妥帖之道爲宜云故臣果以從便善處之意回報則御將於査報中高敬吉汰去後決棍十度爲題臣亦以爲如是決處不害於彌縫第敬吉旣無可罪之端而若或重棍豈不冤乎略治爲好之意言于御將又及於別將使之略治則騎士別將金廷遇右袒申暹不但嚴棍語多侵逼於臣者故別將下吏略加治罪以示其失言之飭前後事實不過如斯而此乃三月初二日事也旣皆出場已屬過境臣與御將不相提說都付相忘矣向引下敎決棍該校時問目中上疏事以臣愚迷誤思之致不緊衍語率易添入自取其疑怒或於公會相對顯示慍色及其再昨日習陣也認以高敬吉於臣親切追提已棍汰已出場之事過二朔後嚴棍二十一度方至垂死之境臣之愚眛殆同移罪者然御廳別武士之緊切於御將者曾有作罪於臣者故臣果提來棍治十度此蓋前後梗槪也以此出場豈有更爲葛藤之理哉第今弘化門南北行閣敦化門水閣役處雖已幕城與圍排又令把守外通大路疎虞莫甚臣果連爲檢飭而弘化門行閣以訓局軍把守之故訓將則頻送執事與別武士達夜申飭敦化門水閣把守卽御廳軍而再昨夜御將則雖別遣執事所謂執事初不現形此乃執事罪也欲飭執事不可以隨頉隨治宜先首校故昨於公解往赴時略棍五度以示警飭之意至於該校使該營嚴處矣今其疏中以爲首校設有可罪之端往復治罪不害於相敬之道云臣意則不然以臣言之萬萬不似不可以本兵長自居顧其職則乃是統轄三軍之任也把守檢飭何等莫重而於此疎忽安得無飭又欲申飭何必往復乎臣之愚迷之見斷斷如此矣彼則以不爲往復歸之於挾私之科豈非意慮之外乎然臣若隨事自飭平日誠信見孚於同朝則彼雖欲吹覓其可得乎一則自取二則自取而緣臣愚昧致勤嚴敎惶霣慙恧更無所達云矣敢啓傳曰知道兵判事非則非矣必欲爲朝體爲聽聞爲兵判曲爲之地則無論事之是非近來閑鶻突俗習乃有此盛氣務勝之擧此或爲觀過之一端乎然申暹有犯無犯姑舍是以大司馬爲一騎士緩頰難損體之目本事旣登澈之後不可無飭兵曹判書鄭好仁從重推考可也
정조 13년
金光默以弘文館言啓曰本館下番闕直事甚未安修撰柳文養疏批已下卽爲牌招入直何如傳曰允
정조 13년
有政吏批判書李𡊠參判洪秉纘參議李祖源竝進同副承旨李敏采進啓曰副應敎今當差出而擬望之人乏少外任竝擬何如傳曰允以李聖圭爲大司憲玄重祚爲正言徐美修爲副應敎曺允遂爲修撰朴奎淳爲副修撰洪樂性爲內醫院都提調
정조 13년
兵批判書鄭好仁進參判柳誼參議申應顯病參知洪秉聖入直進右副承旨李書九進副護軍洪應辰權顯經沈樂賢徐謹修柳明渭高炅副司直具庠金憙李家煥副司果金載翼鄭東觀沈鏶竝單付以趙雲祥爲訓鍊主簿蔡弘履爲都摠管金頤柱爲副摠管曺信張光郁高胤衡爲慶熙將副摠管單蔡弘履
정조 13년
吏曹口傳政事以徐琢修爲羅州牧使金聖規爲三陟府使李潞秀爲韓山郡守鄭東敎爲新溪縣令
정조 13년
李敏采以吏曹言啓曰卽接奉常寺牒報則今此文禧廟親祭時典祀官當以本寺正塡差而正權恢在外未上來合有變通云奉常寺正權恢改差其代口傳備擬以入之意敢啓傳曰知道
정조 13년
吏曹口傳政事以徐郁修爲奉常正
정조 13년
李敏采啓曰卽見咸鏡道慰諭御史鄭大容狀啓則不書長銜只書短銜有違格例而特敎問備之後又復襲謬事甚未安推考何如傳曰允
정조 13년
備邊司啓目粘觀此前持平任長源上疏則其一田政事也其一還穀事也其一軍政事也其一方伯守令事也其一科弊事也朝家於此自有令式如欲變通則莫如申明舊典不必別立新法竝以此意申飭主司之臣及京外人士何如判付啓依回啓施行爲旀其中還穀事在小民爲切至之瘼纔有飭令於嶺南觀於疏辭湖南之痼弊亦可知矣豈可以無道不然一番回啓而止自本司另關嚴飭期有實效先自湖南竝及諸道俾各十分惕念無或現發於按廉之行爲良如敎
정조 13년
備邊司啓目粘咸鏡道龍興江疏鑿便否更令新道伯待秋巡過躬察役處大小酌量民力之多少圖上方略論理狀啓後稟處何如判付啓依回啓施行爲旀令新道伯秋巡時詳察細探仍令別具意見狀聞爲良如敎
정조 13년
備邊司啓目粘前正言趙星逵上疏回啓啓臺疏十條陳列無甚新奇所謂救弊不若說弊最是請罷均廳條中量定給代之需多寡太不相適此固未諳裏面之致其意則雖好其言則難用而外此科弊事徒法不能自行築城事不但有擧羸之歎文參上疏通事近頗稍變其制言可謂見施罷錢事好矣亦迂矣湖嶺醫鄕薦事議藥體重別創無例之擧在所當愼而醫技之苟艱莫今時若申飭內局拔例留意吏保事纔有行會防結事道伯守令尙能束溫寧有是也依昨日判下自本司粘尾謄關牙山漕船事昨年頒式果有實效乎更令度支時加申禁期於行之悠久貪風事其弊可勝言哉此非卒乍丕變者筵席每對諸臣必以祛黨懲貪四箇字爲做治之第一符契際見臺章益覺犂然然懲貪之效姑無論養廉之政又蔑如淸白吏遴選一款成命已至多年訖無對揚此所心常慨然者近日寥寥之世猶有似此無隱之說此爲嘉尙乙仍于如是逐條判下以此判付謄給當該臺臣爲良如敎
정조 13년
李敏采以弘文館言啓曰新除授副校理申驥顯時在忠淸道公州地修撰曺允遂時在黃海道松禾地經筵入番事緊請竝斯速乘馹上來事下諭傳曰竝許遞
정조 13년
李敏采以弘文館言啓曰新除授副應敎徐美修副修撰朴奎淳竝卽牌招察任何如傳曰允
정조 13년
金思穆以兵曹言啓曰明禮門南邊宮墻六間半集春門南邊宮墻三問半今已畢築把守軍兵各其本處還爲入直之意敢啓傳曰知道
정조 13년
金思穆以備邊司言啓曰因前內禁衛將李壽鵬所懷所江合營事回啓批旨邑弊雖如此民情又如許矯革之擧在所不已古人設施必有別般經略不可以一張回啓輕許變遷自本司更又博詢諸將臣及曾經道帥臣論理稟處事命下矣依下敎問議于諸將臣及曾經道帥臣處則御營大將李柱國以爲朝家設置水營之本意專在管轄海防故各道水營之皆以海邊者亶爲是也當初黃海水營之獨於甕津者未知何據而所江則處在海防戰船軍器皆在於此風和之時六朔移住其爲要衝據此可知水使坐在甕津則四十里外海上緩急未能卽知者果如道帥臣所論臣雖未見形便之如何而以勢論之莫如移住所江矣若以營屬往來之有弊爲難云則所江亦已有營屬之排置者移營之後甕津官屬之或從或留隨其所願而已且以百姓呈訴往來之稍遠爲難云則此有不然者幅員廣大之郡邑距官門或至百餘里或至七八十里之遠而此則不過四十里之地有何難便之端哉形便旣如是利害又如此雖或有些少弊端之可言者比之關防則輕重較然臣意則移營所江恐合事宜至於甕津亦不可以一中軍鎭守以中軍陞作虞候擇差已經守令有履歷者使之管領邑事似好云訓鍊大將徐有大以爲今此甕津所江之合營便否詳在於道帥臣狀達及籌司覆奏事當移營於所江而設置虞候於甕津使之管轄事務而第目前矯救之方未必不爲弊於來頭且臣於本地形便旣未目擊難以臆對云摠戎使李漢豐以爲今此黃海水營之所江合營便否臣於年前待罪本營時已有所詳知而大抵旣設水營於海防要衝六朔退守於深僻一隅者非徒萬萬疎虞校吏之互相來往亦是痼弊不可無一番變通之道矣恒留帥臣於所江設置虞候於甕津營邑凡務使之分管實合事宜云禁衛大將金持默以爲臣於甕津所江合營事旣未見形便又無所料度者猝難臆對云行副司直徐有寧以爲惟此甕津所江行本營分合兩議相持不能歸一者卽以關防形便所江爲勝而自有逼海狹窄之患軍民居業則甕津爲勝而本非守城禦賊之地彼此各有長短俱無全勝之策而第其帥臣分營往來之際吏卒人馬疲弊滋甚供役糜費實爲難支之勢不可無一番變通之擧而若使合營於一處則彼此形便雖有長短之相等大體閫鎭異於邑治戎務專取關防則兩處輕重取舍自判而且合營排置之道別無大段更張之擧行營廨宇軍器軍糧銀貨等物自來備置不待加設區區賤見定以所江合營以爲帥臣恒留管轄之所而甕津本府則留置虞候各別擇差稍加廩俸作爲履歷緊重之窠兼行亞營本官之職事其於犄輔控制之道恐合便宜云吏曹判書李𡊠以爲臣曾於待罪本道也親審所江形便則此爲海西之關防重地而當初設始亶出於邊方捍禦之策宜使帥臣恒留是地以待緩急而今乃不然風和則居在所江風高則入處甕津甕津之距所江爲四十里也倘有海寇之竊發者不時突至於風高之際則孰能禦之哉是以所甕合營之議其來久矣而乃者又有道臣帥臣之論啓矣此宜變通不可異同而或者謂以所江一區僻處海隅地乏農作民皆漁業故其所契活可謂孔艱而今若合營於所江則甕津吏校之屬於營門者棄渠田土無以資生故不願合營必欲沮止云朝家其或較計於民業之難易不顧海防之利害哉所甕合營不宜持疑而事係更張博採群議而處之云吏曹參判洪秉纘以爲水營形便曾所稔察而爛商者甕津僻處一隅海路稍左終非待變制勝之地而水使之乘其風高入駐甕津者蓋以所江之無土無民不能撫衆制産而然也以是之故所江則但稱行營便同旅寓使海防天塹備禦甚疎誠爲慨恨而第有愚見於巡審時與其時水使徐有和有所講礭而未及博採不敢遽議於廟堂矣大抵行營形止如鏖柄左挾大洋右通潮汐而其潮汐出入之口遠不過數百餘步若於此橫截築堰起墾堰內之土則無量膏沃之壤可使成聚樂業不但以漁採爲利且不待甕津而足食然則合營一款必爲平民之樂從而甕津則依前置邑倅責以民社如固城之於統營則在官方別無矯革之端而在守備亦無疎虞之患云大司憲嚴思晩以爲所江甕津合營便否臣於丙午年待罪海藩時以所江合營誠爲得宜之意已有啓聞者今無更陳云副護軍李潤禧以爲所江卽海門要衝帥臣旣管舟楫之任則長留信地允爲重海防之道而第其地形據岸臨海無地作農故數百餘戶閭閻全是業漁而延活今若合爲一營則甕津校吏之關係於營門者不得不往住所江而此輩本是業農者移接所江之後旣失食土之業又昧漁海之利其不奠居而聊生也決矣大抵甕津之民必欲合營於甕津所江之民必欲合營於所江安土重遷之民各自占便則彼此利害雖不足恤當初創設時行本營春去秋來者蓋由於所甕民業漁與農各異因其勢而俾安其業古人措置之意豈無所以今依本道狀請合營於所江革中軍而置虞候專管邑務略倣營本府之例則通變矯救之論非敢曰不好而水使帶都護之名虞候是幕僚之官一政一令勢將關由於水使如斗小邑官令多門民役分岐更張之初除非十分完全則恐不如姑且仍舊之爲宜云矣大抵無論風和風高使水使留住於所江使中軍或虞候留住於甕津則軍校吏卒互相去來之弊雖或爲一分矯救之道中軍虞候本非牧民之官卽水使之佐幕訟獄糶糴等事不當屬之於此當責之於府使況甕津處在邑中道里均適而所江則僻處一隅詞訟易滯又況公穀之糶糴易致吏鄕之舞弄今此合營之策雖出重關防爲吏校之意宜使互有受制不可便於彼此此政所謂欲救一弊反生一弊者姑令仍舊貫施行事甚便宜而諸議旣如此更令時道臣待秋巡看審形便採探民情論理狀聞後稟處何如傳曰允
정조 13년
金思穆以備邊司言啓曰卽見全羅前監司徐龍輔漕弊論列狀啓則以爲蓋此漕弊三倉之中法倉爲甚法倉之願專在割界而若論割界之便否則便者二不便者亦二而諸般牽掣之端指不勝摟大抵救弊之策凡有兩說一曰鎭將之專轄一面也一曰地方官之專管漕運也兩說俱有所據而利害互殊得失惟均數百年之間終未歸一者此也至於地方官互相兼官之論固無損益而獨該鎭僉使之兼以都差員一款雖非永救之長策亦或爲目下戢奸之一助亦無設始之難便自今年爲始法聖群山兩僉使竝漕稅都差員差定稅納各邑之不勤擧行者座首公兄直斷推治之意定式遵行事請令廟堂稟旨分付矣漕倉之弊不可殫擧而邑屬誅求卽其一也漕卒不堪其苦至請分面者可見其爲弊積痼情窮勢極而第念分面一事雖有他道已例若以群法兩鎭言之則其掣礙難便誠如道啓所論至於地方官之專管漕運邑與鎭之互相兼官雖未知利害之何居而要之非救弊之良方蓋其弊源專出於邑鎭睽乖吏鄕舞弄則嚴明操束不責於道臣實心共濟不勉於邑守徒以更張之計遽議分割之政揆以事理終欠妥當分付道臣與邑守鎭將爛加消詳深究生弊之源細講釐弊之方更爲出意見登聞後稟處至於都差使員差定一款旣非官制新創有關漕轉重事則不必靳持依道臣所請群山法聖兩鎭僉使定爲捧稅都差使員稅邑首吏鄕以下不用命者不報巡營自斷拿棍事永爲定式而若藉此差員拖及他事則亦不無向後爲弊之慮漕轉一事外無得行關推捉事一體定式令本道撰出各項節目上送本司以爲啓下施行之地何如傳曰允
정조 13년
李書九以備邊司言啓曰卽見開城留守李致中狀啓則以爲昨年年事未免失稔窮春救急專賴排巡而長夏力穡無以繼糧目下民情十分遑急留庫中限折半特許加分事請令廟堂稟旨分付矣當此農務方殷之時糶穀無以繼巡則在朝家軫恤之道不可不從施而餉穀法意本自嚴重民間事情且異歉歲則今者所請未免過多留庫中三分一許令加分以爲助給農糧之地何如傳曰允
정조 13년
金思穆以訓鍊都監禁衛營御營廳言啓曰訓鍊都監字內明禮門南邊宮墻外面半間許缺落處及連接將頹撤毁處六間御營廳字內集春門南邊宮墻外面半間許頹落及連接將頹撤毁處三間今已畢築把守軍兵本處還入直事自兵曹草記矣明禮門南邊把守金虎門軍十名集春門南邊把守集春營軍十名竝還入直所之意敢啓傳曰知道
정조 13년
正言沈鏶啓曰臣魯莽鈍滯百不猶人本不合於淸朝耳目之任而怵畏義分冒沒出肅日前詣臺適値召對承命入侍矣召對纔罷玉堂先退批旨未下又爲徑出故臣猥陳短箚有所論勘未諳召對與法講事體之有異誤以講筵書之至被承宣之請推臣之迷暗庸愚於是乎著昨緣夜深今始來避所失尤大以此情踪其何敢一刻晏然於臺次乎請命遞斥臣職答曰臺箚體重筵對又體重則混誤書之所失非細依啓
정조 13년
領中樞府事金致仁箚曰臣半載淹病與鬼爲隣至今不死特幸耳呻楚困毒萬念如灰不意內局新命遽下此際臣誠惶隘罔知爲計臣病狀非如前日進退之比胃氣積敗食道全阻眞元內鑠肌肉外脫床席爲命作一未冷之屍重以三朔下痢夜以繼晝臣固自知爲末疾而見之者莫不危之文禧廟移奉隔日法駕躬臨經宿將事百僚奔走小大疚憂況職忝保護何敢言私而病到此極陳力無望趨造班聯斷非可論自來情地有不暇竝及玆敢據實仰聞伏乞俯賜矜諒亟收除旨治臣逋慢以肅朝綱焉答曰省疏具悉卿懇愼節之尙未差可殊用慮念內局之任非不知難强而昨見政望三望皆耆耉不得不點下於卿卿箚旣若此特爲許副卿安心善攝仍傳于金光默曰此批答遣史官傳諭于金領府事
정조 13년
司直尹蓍東疏曰臣自陷人臣罔赦之罪曲荷聖上好生之德其所以分疏於詈譖雜進之際拯拔於刀殂宛轉之餘者曠絶千古畢竟善地薄竄纔一旬特許歸護居垣任便未數朔而旋蒙收敍及伏奉敦匠還仍之命則特敎昭晰無微不燭十行絲綸字字恩言雖令臣披肝膽瀝血屢瀆聯章亦無以及此母子相對闔門聚首攢頌感泣不知死所噫臣之前疏句語只知李允郁之爲嶺南人也亦能爲此論故乃有其時之敎而已至於其時諸賊輩窮凶極惡之情狀萬萬非常之所敢及除非鬼蜮腸肚附麗綢繆者外孰得以知之乎書疏之換稱批敎之誤認其無知妄作之實卽此可判亦爲臣縷命獲延之梯也聖明之曲垂昭燭每煩提敎實感天地父母至仁大德而獨無奈承望抑勒必欲甘心而後已者換面迭出前而有趙貞相李獻慶後有兪恒柱一節深於一節筆勢所壓餘悖在心廉防之全壞臣非不却顧也拳踼之漸加臣非不慮及也誠以召牌屢違飭敎嚴重終事不遠情禮悲缺遂未免唐突承膺至登前席庇覆慰藉迥出常格仰戴俯怵宜過福召災果然成鼎鎭疏出矣指意甚緊操切轉急而覆亂之承宣又非別人則其耿心相仍使人應接不暇者眞所謂如印一板觀今形勢挾感蝟起之論將不知至於何境臣於此雖欲憑恃寵靈揚揚冒出誠不可得致使朝著不靖仰煩酬應者將添臣一重罪負而亦何望屢施仁恩輒加湔滌也乎情窮勢蹙再犯違逋臣罪至此萬殞猶輕伏乞聖慈俯賜哀矜亟命鏗削臣營建之任仍令選部刊改朝籍俾得以沒齒田廬稍遠駭機以卒造化生成之澤區區不勝大願答曰省疏具悉卿其勿辭仕進
정조 13년
知中樞府事李柱國疏曰文禧廟營建垂訖奉安不遠臣民痛冤曷有其極仍伏念臣癃疾侵尋精神昏錯戎垣重務實難承膺前後陳懇非至一再而聖恩天大辭敎鄭重尙此蹲冒蓋欲未死之前報答洪私之萬一也然衰頹則日甚筋力則益敗以此老癃之狀一日在職無非瘝曠之懼而目下一事又添臣難安之端向者兵曹判書鄭好仁以臣營騎士將申暹侵責騎士事送言於臣査實汰去云故臣使該別將金廷遇査問則事實與兵判言頗有差爽騎士之搆捏番將軍律所在不可不治使別將略治其騎士之際兵判送言於該別將以輕杖爲托而別將不能曲從其言兵判大加慍怒決棍其書員又爲送言於臣使之汰去該別將故臣以事狀之不必如是回報而以幺麽騎士緣渠一人別將與番將俱呈遞訴其在正師律振綱紀之道一番懲治在所不已臣於再昨習陣時棍治懲礪矣兵判怒甲移乙伊日棍治臣將校昨朝謂以官墻把守處不飭摘奸決棍臣營首校如欲執頉則摘奸將校之治罪容或可也而元不相干之首校其所棍治殆若替罰者然是何所據且首校與凡校有異設或可罪之事往復於臣治其罪不害於相敬之道而專事凌踏少不顧籍誠是意外蓋其當初事不過臣營一騎士臣旣因罪棍治則有何嫌逼於兵判而公然移怒於不當怒之地有此葛藤乎臣竊爲重臣惜之也噫臣受人凌侮旣至於此則決不可抗顔而對軍校也明矣玆敢不避猥越仰暴危懇伏乞聖慈俯垂諒察亟遞臣所帶之任仍治臣瀆擾之罪以肅朝綱以安私公千萬幸甚答曰省疏具悉卿老矣何遲待習陣日也觀於疏辭兵判事貽羞莫甚然本兵體重不可直加處分卿其勿辭行公
정조 13년
左副承旨李鼎運疏曰臣卽伏見尹蓍東到院之疏遣辭閃忽恣意咆哮至謂覆艱之承宣亦非別人臣於是不勝駭惋之至昨日臺疏卽今日臣子共公之論也臣未見其或涉偏私故草草一語略效覆難之義而辭拙誠淺未能力請及汗臣固死罪迺者蓍東以堂堂擧國之論抑勒爲說隱然歸之於禍心亦見其改憚之甚也噫蓍東之昨年疏語是何等負犯也薄竄未幾旋蒙甄收實出天地生成之澤而纔入脩門便肆舊習蹈藉無餘威勢可怕蓍東之眼無朝廷一至此耶臣身旣橫罹不敢偃處忙陳短章仰瀆宸嚴伏乞聖明亟遞臣所帶之職以靖私義仍治臣瀆擾之罪以肅朝綱焉答曰省疏具悉爾其勿辭察職